雪中以獨釣寒江雪分韵得獨字
作者：韓元吉
朝代：宋

paragraphs: 常年待三白，此語未免俗。
誰言歲將徂，一雪自云足。
魃妖與癘鬼，不待巫茢逐。
初喜沒馬蹄，還驚上牛目。
三日雪不休，冰澌被茆屋。
我貧固無事，尚賦一囊粟。
長饑望年登，政恐麥不宿。
天公豈相撩，饋以萬頃玉。
朝來一堪煮，茗椀薦新菊。
窗中有佳致，一水卧寒綠。
城闉閴在眼，況復見巖谷。
相過二三子，共喜醅甕熟。
狂歌且暫醉，夜半還秉燭。
猶勝杜陵翁，山中掘黄獨。